Zagreb, 8. veljače 2019.g.

**Z A P I S N I K**

sa **38. sjednice** Povjerenstva za odlučivanje o sukobu interesa održane dana 8. veljače 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 37. i 30. sjednice te poziva članove da se izjasne o tome da li prihvaćaju zapisnike. Utvrđuje se da članovi Povjerenstva jednoglasno prihvaćaju zapisnike.

Predsjednica Povjerenstva poziva članove da se izjasne o tome da li prihvaćaju predloženi dnevni red. Članica Povjerenstva Tončica Božić predlaže da se ne raspravlja o toč. 11. dnevnog reda u predmetu P-185/18, DANIMIR KOLMAN, općinski načelnik Općine Rasinja iz razloga jer je u predmetu potrebno pribaviti još jedan podatak. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se da je sjednici pristupio dužnosnik Milorad Pupovac.**

Članica Povjerenstva Tatijana Vučetić kao izvjestiteljica u predmetu **P-73/17, dužnosnik MILORAD PUPOVAC, zastupnik u Hrvatskom saboru,** iznosi predmet i navodi da je Povjerenstvo protiv dužnosnika pokrenulo postupak zbog moguće povrede članka 5. stavka 1. ZSSI-a, koja proizlazi iz propusta pravovremenog i pravilnog poduzimanja radnji kojima bi zaštitio vlastitu vjerodostojnost i dostojanstvo povjerene dužnosti, kao i povjerenje građana, na način da se nije izuzeo kod glasovanja u Savjetu za nacionalne manjine pri donošenju Odluke o raspodjeli financijskih sredstava iz Državnog proračuna za 2016.g., kojom Odlukom su sredstva dodijeljena i udruzi SRPSKO NARODNO VIJEĆE - NACIONALNA KOORDINACIJA VIJEĆA SRPSKE NACIONALNE MANJINE U REPUBLICI HRVATSKOJ, koja je interesno povezana s dužnosnikom u smislu članka 4. stavka 5. ZSSI-a, obzirom da je dužnosnik Milorad Pupovac njezin predsjednik. Odluka o pokretanju postupka dostavljena je dužnosniku ali se dužnosnik na istu nije očitovao. Izvjestiteljica iznosi dokumentaciju pribavljenu u spisu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Predsjednica daje riječ dužnosniku koji tom prilikom navodi kako je u njegovoj prirodi i obvezi da poštuje institucije Republike Hrvatske bez obzira na njihove odluke te da je sjednici pristupio jer ima potrebu istaknuti par stvari u vezi predmetnih okolnosti. Dužnosnik navodi kako je član Savjeta za nacionalne manjine u nekoliko mandata, i to na temelju odluka Vlade Republike Hrvatske te na temelju Ustavnih odredbi i odredbi Zakona o nacionalnim manjinama i to neovisno o samoj volji biranih članova. Dužnosnik ističe kako do sada zakonodavac nije poništio niti jednu zakonsku odredbu po kojima se donose odluke Savjeta za nacionalne manjine. Stoga dužnosnik ističe kako nije povrijedio članak 5. stavak 1. ZSSI-a. Dužnosnik ističe kako SNV nije skup privatnih osoba koje su sa dužnosnikom interesno povezane, već tijelo osnovano temeljem Erdutskog sporazuma i Pisma namjere kao međunarodnih ugovora, potvrđenih od strane Vijeća sigurnosti UN-a te temeljem odredbi Ustavnog zakona o pravima nacionalnih manjina. Članovi SNV su birani na izborima sukladno važećim propisima. Dužnosnik također ističe kako članovi Savjeta za nacionalne manjine znaju, budući ih je dužnosnik o tome obavijestio, da ili ne dolazi na sjednice Savjeta ili na njima ne raspravlja i ne glasa kad su na sjednicama programi udruga nacionalnih manjina i odluke o raspoređivanju sredstava. To je dužnosnik prakticirao do 2016.g. i prakticira i dalje. U 2016.g. dužnosnik je sudjelovao na raspravi Savjeta, bio je prisutan na glasovanju, ali nema traga o tome da je doista i glasovao. Dužnosnik zaključuje kako je Povjerenstvo predložilo Savjetu kako da se izbjegne sukob interesa članova i tako je i postupao. Od 2016.g. do danas dužnosnik nije sudjelovao u glasovanju i sudjelovao u tom dijelu rada Savjeta. Međutim napominje kako će, ako se ponovi situacija iz 2016.g., sigurno raspravljati i glasovati te se poslužiti svim zakonitim sredstvima za zaštitu bilo pojedinaca bilo institucija koje predstavlja, kao i ustavnih sloboda, ako iste budu ponovo napadnute i ugrožene.

Izvjestiteljica predlaže da se donese odluka kojom se utvrđuje da je propustom pravovremenog i pravilnog poduzimanja radnji kojima bi zaštitio vlastitu vjerodostojnost i nepristranost, na način da se nije izuzeo kod glasovanja u Savjetu za nacionalne manjine pri donošenju Odluke o raspodjeli financijskih sredstava iz Državnog proračuna za 2016.g., kojom Odlukom su sredstva dodijeljena i udruzi SRPSKO NARODNO VIJEĆE - NACIONALNA KOORDINACIJA VIJEĆA SRPSKE NACIONALNE MANJINE U REPUBLICI HRVATSKOJ, koja je interesno povezana s dužnosnikom u smislu članka 4. stavka 5. ZSSI-a, obzirom da je dužnosnik njezin predsjednik, dužnosnik Milorad Pupovac, zastupnik u Hrvatskom saboru, počinio je povredu članka 5. stavka 1. ZSSI-a.

Utvrđuje se da je raspravljanje o 1. točci dnevnog reda dovršeno.

**Utvrđuje se da je sjednicu napustio dužnosnik Milorad Pupovac.**

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-416/17, dužnosnik MILAN BANDIĆ, gradonačelnik Grada Zagreba,** iznosi predmet i navodi da je Povjerenstvo protiv dužnosnika pokrenulo postupak zbog moguće povrede članka 7. c) ZSSI-a koja proizlazi iz donošenja Odluke o odabiru od 18. prosinca 2015.g. i sklapanja Ugovora o pružanju pravnih usluga u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Gradske plinare Zagreb d.o.o., Gradske plinare Zagreb – Opskrbe d.o.o. s Odvjetničkim društvom Hanžeković & partneri d.o.o. od 30. prosinca 2015.g., zatim iz donošenja Odluke o odabiru od 23. prosinca 2016.g. i sklapanja Ugovora o pružanju pravnih usluga u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Zagrebačke stanogradnje d.o.o., Gradske plinare Zagreb d.o.o., Gradske plinare Zagreb – Opskrbe d.o.o. s Odvjetničkim društvom Hanžeković & partneri d.o.o. od 30. prosinca 2016.g., na temelju kojih je navedeno Odvjetničko društvo kao interesno povezana pravna osoba s dužnosnikom, stupilo u poslovni odnos s Gradom Zagrebom te s trgovačkim društvima u kojima Grad Zagreb ima vlasnička i upravljačka prava te zbog donošenja Zaključka o korištenju sredstava, KLASA: 402-09/16-06/498, URBROJ: 251-03-02-16-2 od 14. srpnja 2017.g. kojim se trgovačkom društvu Hanza Media d.o.o., u kojem udjele u vlasništvu ima Marijan Hanžeković, koji je s dužnosnikom interesno povezana osoba, odobrava korištenje 360.000,00 kn u svrhu sufinanciranja izdavanja tjednika Zagreb Times. Na Odluku o pokretanju postupka dužnosnik je dostavio pisano očitovanje. Izvjestiteljica u bitno iznosi očitovanje dužnosnika. Izvjestiteljica iznosi dokumentaciju pribavljenu u spisu.

Izvjestiteljica predlaže da se donese odluka kojom se utvrđuje da je dužnosnik zlouporabio posebna prava koja proizlaze iz obnašanja dužnosti gradonačelnika Grada Zagreba, čime je počinio povrede članka 7. točke c) ZSSI-a te da mu se za utvrđene povrede izrekne sankcija u iznosu od 30.000,00 kuna koja će se izvršiti u 10 jednakih uzastopnih mjesečnih obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-378/17, dužnosnica KOLINDA GRABAR-KITAROVIĆ, predsjednica Republike Hrvatske** iznosi predmet i navodi da je protiv dužnosnice podnesena prijava u kojoj se navodi kako se dužnosnica družila na jahti i odsjedala u Vili Silente na Visu, u vlasništvu poduzetnika, koji je, prema navodima u prijavi, duguje desetine milijuna kuna te jedan od najvećih poreznih utajivača i prijestupnika u gospodarskom poslovanju. Navedena osoba godinama je na izbornoj listi Hrvatske demokratske zajednice na lokalnim izborima, a na listama Stranke umirovljenika je i njegova supruga. Navedena osoba također je razvojačeni branitelj i vlasnik hotela Residence u Dubravi, gostionice Gundulić, Vile Silente na Visu i niza trgovačkih društava. U prijavi se dalje navode okolnosti poslovanja tvrtki u vlasništvu navedene osobe, odnos prema zaposlenicima, plaćanjima i dugovanjima prema trećim subjektima i prema Republici Hrvatskoj, kreditima, potraživanjima i dr.

Izvjestiteljica iznosi dokumentaciju pribavljenu u spisu.

Izvjestiteljica predlaže da se donese odluka o nepokretanju postupka s obzirom da Povjerenstvo iz raspoloživih podataka i dokumentacije te dostavljenih očitovanja nadležnih državnih tijela, u vezi okolnosti mogućeg boravka dužnosnice u Villi Silente na Visu, nije utvrdilo postojanje okolnosti koje bi upućivale na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-123/18, dužnosnik DAMIR KRSTIČEVIĆ, potpredsjednik Vlade Republike Hrvatske i ministar obrane** iznosi predmet i navodi da je protiv dužnosnika podnesena prijava u kojoj se u bitnome navodi da postoji sumnja da je dužnosnik pogodovao i utjecao na zapošljavanje određene osobe. Nadalje se ističe da je navedena osoba član iste političke stranke kao i dužnosnik, te da je bio u savjetničkom timu dužnosnika i njegov višegodišnji poslovni suradnik, obzirom da su obojica bili članovi Uprave trgovačkog društva King ICT d.o.o. kao i da je imenovan za člana Vijeća za domovinsku sigurnost predsjednice Republike Hrvatske. Podnositelj iznosi da postoji sumnja kako je u postupku imenovanja navedene osobe za direktora trgovačkog društva Dalekovod proizvodnja d.o.o. utjecao dužnosnik čime je postupio suprotno odredbama ZSSI-a.

Izvjestitelj iznosi dokumentaciju pribavljenu u spisu.

Izvjestitelj predlaže da se donese odluka o nepokretanju postupka jer nisu utvrđene okolnosti povezanosti dužnosnika s navedenom osobom niti iz okolnosti proizlazi da bi dužnosnik mogao koristiti utjecaj koji proizlazi iz obnašanja navedene dužnosti u postupku imenovanja člana uprave trgovačkog društva u kojem država nije vlasnik poslovnog udjela niti je nad istim otvoren postupak izvanredne uprave.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-210/18, dužnosnik TOMO MEDVED, ministar hrvatskih branitelja** iznosi predmet i navodi da je Povjerenstvo na temelju vlastitih saznanja otvorilo predmet protiv dužnosnika povodom objava u medijima koje ukazuju na moguću povredu odredbi ZSSI-a prilikom zapošljavanja člana obitelji u trgovačkom društvu čije je osnivač Republika Hrvatska.

U svrhu utvrđivanja relevantnih činjenica izvršen je uvid u registar dužnosnika, izvješće o imovinskom stanju dužnosnika, sudski registar nalaženog suda, te je zatražilo potrebne podatke i isprave od Ministarstva hrvatskih branitelja, Hrvatskog zavoda za mirovinsko osiguranje, trgovačkog društva AKD – Zaštita d.o.o. i trgovačkog društva AKD d.o.o.

Izvjestiteljica predlaže da se donese odluka o nepokretanju postupka s obzirom da na temelju prikupljenih podataka i dokumentacije proizlazi kako imenovani dužnosnik nije počinio povredu odredbi ZSSI-a ili načela postupanja prilikom obnašanja dužnosti ministra hrvatskih branitelja, a vezano za zapošljavanje člana obitelji na radno mjesto vozača - dostavljača u trgovačkom društvu Agencija za komercijalnu djelatnost d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-183/18, dužnosnica NINA OBULJEN KORŽINEK, ministrica kulture** iznosi predmet i navodi da je protiv dužnosnice podneseno više prijava u svezi objave javnog natječaja za imenovanje ravnatelja/ice Hrvatskog muzeja turizma te da su na natječaj pristigle pravodobne i potpune prijave troje kandidata, koji su ispunjavali formalne natječajne uvjete, ali da dužnosnica nije donijela odluku o imenovanju na funkciju ravnatelja HMT-a za naredno četverogodišnje razdoblje nekog od prijavljenih kandidata, već je najavila da će se raspisati novi natječaj, pri čemu je jednu od kandidatkinja, imenovala vršiteljicom dužnosti ravnateljice HMT-a.

Izvjestitelj iznosi dokumentaciju pribavljenu u spisu.

Izvjestitelj predlaže da se donese odluka o nepokretanju postupka, obzirom da iz zaprimljene dokumentacije ne proizlazi da bi imenovanjem određene osobe na funkciju vršiteljice dužnosti ravnatelja Hrvatskog muzeja turizma, sukladno mišljenju gradonačelnika Grada Opatije, u postupku provedbe javnog natječaja za imenovanje ravnatelja navedene ustanove, postupila suprotno načelima obnašanja javnih dužnosti iz članka 5. stavka 1. ZSSI-a niti da je počinila zabranjeno djelovanje dužnosnika iz članka 7. stavka 1. podstavaka c) i i) ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

Predsjednica određuje pauzu radi glasovanja o prethodnim točkama u 11,30 sati.

Sjednica se nastavlja u 11,45.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-305/17, dužnosnik RADIMIR ČAČIĆ, župan Varaždinske županije** iznosi predmet i navodi da je protiv dužnosnika podnesena prijava u svezi zapošljavanja posebne savjetnice.

Izvjestiteljica iznosi dokumentaciju pribavljenu u spisu.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je u postupanju dužnosnika došlo do mogućeg počinjenja povrede odredbi ZSSI-a, jer je navedeno imenovanje provedeno na temelju odredbi Statuta Varaždinske županije, a iz poznatih okolnosti ne proizlazi da je navedena osoba interesno povezana s dužnosnikom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Član Povjerenstva Davorin Ivanjek kao izvjestitelj u predmetu **P-143/18, dužnosnik IVO ŽINIĆ, župan Sisačko-moslavačke županije i dužnosnik ROMAN ROSAVEC, zamjenik župana**  **Sisačko-moslavačke županije** iznosi predmet i navodi da je protiv dužnosnika podnesena prijava u kojoj se u bitnome navodi da su župan i njegov zamjenik tijekom listopada i studenoga 2017.g. putovali na nogometne utakmice u Ukrajinu i Grčku kao gosti i na trošak Hrvatskog nogometnog saveza, a što proizlazi i iz odgovora dužnosnika Ive Žinića na 4. sjednici Županijske skupštine Sisačko-moslavačke županije na postavljeni upit člana navedenog predstavničkog tijela. Navodi se da je Sisačko-moslavačka županija platila obnovu prostora za potrebe Nogometnog saveza Sisačko-moslavačke županije putem Zajednice sportskih udruga i saveza Sisačko-moslavačke županije kojoj je Sisačko-moslavačka županija povećala iznos za plaćanje troškova najamnine, a zbog čega je Zajednice sportskih udruga i saveza Sisačko-moslavačke županije premjestila svoje sjedište, iako je besplatno koristila prostor u središtu Grada Siska.

Izvjestitelj iznosi dokumentaciju pribavljenu u spisu.

Izvjestitelj predlaže da se donese odluka o pokretanju postupka zbog moguće povrede čl. 11. ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-340/17, dužnosnik DALIBOR MILAN, gradonačelnik Grada Metkovića** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik u cilju osiguranja većine u Gradskom vijeću Grada Metkovića, na mjesto direktora komunalnog trgovačkog društva Čistoća Metković d.o.o. imenovao člana Gradskog vijeća Grada Metkovića koji je izabran s liste HSS-a te je na taj način osigurao podršku vijećnika s liste HSS-a.

Izvjestiteljica iznosi dokumentaciju pribavljenu u spisu.

Izvjestiteljica predlaže da se donese odluka o pokretanju postupka zbog moguće povrede čl. 15. ZSSI-a. Predlaže da se predmet zbog eventualne političke trgovine dostavi USKOK-u.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-49/18, dužnosnik BRANKO KUTIJA, gradonačelnik Grada Benkovca do 30. svibnja 2017.g.** iznosi predmet i navodi da je protiv dužnosnika podnesena prijava zbog zapošljavanja u ŽUC-u mjesec dana prije proteka 12 mjeseci od prestanka mandata. U postupku je utvrđeno da je između Grada Benkovca i ŽUC-a bilo poslovnih odnosa, odnosno nekoliko sporazuma o sufinaciranju.

Izvjestiteljica predlaže da se donese odluka o pokretanu postupka zbog moguće povrede čl. 20. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić kao izvjestiteljica u predmetu **M-16/19 na zahtjev dužnosnika IVANA VILIBORA SINČIĆA, zastupnika u Hrvatskom saboru** iznosi predmet i navodi da je dužnosnik Povjerenstvu podnio zahtjev za mišljenjem u kojem navodi kako je zaprimio poziv trgovačkog društva TEHNIX d.o.o. za prisustvovanje na Međunarodnoj tehnološkoj konferenciji o zaštiti Jadranskog mora i održivom gospodarenju komunalnim otpadom u gradovima uz Jadransku obalu Republike Hrvatske, Albanije, Crne Gore i Bosne i Hercegovine, koja će se održati 25. - 26. veljače 2019. g. u Dubrovniku (u daljnjem tekstu: Konferencija). Dužnosnik navodi kako je smještaj za sudionike konferencije osiguran u hotelu Excelsior, rezervacija smještaja može se izvršiti putem organizatora konferencije, a sudionici konferencije sami podmiruju trošak smještaj prilikom odjave iz hotela. Također, i zrakoplovna karta može se rezervirati preko organizatora, dok se trošak iste podmiruje na način da organizator pošalje računa radi refundacije troška osobno dužnosniku ili Hrvatskom saboru. Slijedom iznesenog, dužnosnik traži mišljenje o mogućem sukobu interesa u odnosu na prethodno navedeno.

Izvjestiteljica predlaže da se donese mišljenje da nije u suprotnosti s odredbama ZSSI-a da dužnosnik Ivan Vilibor Sinčić, zastupnik u Hrvatskom saboru i predsjednik Odbora za zaštitu okoliša i prirode, prihvati rezervacija smještaja i kupnju zrakoplovne krate zbog grupne rezervacije leta, od strane trgovačkog društva Tehnixd.o.o., organizatora Međunarodne tehnološke konferencije o zaštiti Jadranskog mora i održivog gospodarenja komunalnim otpadom u gradovima uz Jadransku obalu Republike Hrvatske, Albanije, Crne Gore i Bosne i Hercegovine, koja će se održati 25. - 26. veljače 2019.g. u Dubrovniku, kao sudionik spomenute konferencije, pod uvjetom da troškove smještaja i refundaciju troška zrakoplovne karte snosi dužnosnik osobno ili tijelo u kojem obnaša dužnost.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-20/19 na zahtjev dužnosnice LANE LETILOVIĆ, pomoćnice ministra pravosuđa** iznosi predmet i navodida je dužnosnica podnijela zahtjev u kojem traži mišljenje je li dužna u izvješću o imovinskom stanju dužnosnika prijaviti izmjene koje se odnose na nasljedstvo koje je njezin suprug, kao pranećak u ostavinskom postupku, naslijedio. Radi se o 1/30 dijela ostavine koja se odnosi na nekretnine i novčanu tražbinu.

Izvjestiteljica predlaže da se donese mišljenje da je dužnosnica dužna povodom nasljeđivanja dijela imovine koju je njezin suprug u ostavinskom postupku naslijedio, podnijeti izvješće o imovinskom stanju povodom promjene, istekom godine u kojoj je rješenje o nasljeđivanju postalo pravomoćno, s time da je svaki dio naslijeđene imovine dužna upisati u ogovarajuću rubriku obrasca izvješća o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 23. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**